ประกาศคณะกรรมการกํากับตลาดทุน

ที่ ทน. 23/2563

เรื่อง  การดําเนินการเกี่ยวกับการจัดประชุมสามัญประจําปีที่จัดขึ้น  
ในปี พ.ศ. 2563  ของผู้ถือหน่วยลงทุนของกองทุนรวมอสังหาริมทรัพย์  
และกองทุนรวมโครงสร้างพื้นฐาน เนื่องจากสถานการณ์การระบาด

ของโรคติดเชื้อไวรัสโคโรนา 2019 หรือโรคโควิด 19   
(Coronavirus Disease 2019 (COVID-19))

\_\_\_\_\_\_\_\_\_\_\_\_\_\_\_\_\_\_\_\_\_

                              โดยที่สถานการณ์การระบาดของโรคติดเชื้อไวรัสโคโรนา 2019 หรือโรคโควิด 19 (Coronavirus Disease 2019 (COVID-19)) ได้ส่งผลกระทบต่อการจัดประชุมที่มีการรวมตัวกันของบุคคลจํานวนมาก ซึ่งรวมถึงการประชุมสามัญประจําปีที่จัดขึ้นในปี พ.ศ. 2563  ของผู้ถือหน่วยลงทุนของกองทุนรวมอสังหาริมทรัพย์และกองทุนรวมโครงสร้างพื้นฐานด้วย 

                                   อาศัยอํานาจตามความในมาตรา 16/6 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551  และมาตรา 117 แห่งพระราชบัญญัติหลักทรัพย์และตลาดหลักทรัพย์ พ.ศ. 2535  คณะกรรมการกํากับตลาดทุนออกประกาศไว้ดังต่อไปนี้


ข้อ ๑ ในประกาศนี้

“กองทุนรวม”  หมายความว่า   กองทุนรวมอสังหาริมทรัพย์และกองทุนรวมโครงสร้างพื้นฐาน

                              “บริษัทจัดการ”  หมายความว่า  บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการจัดการกองทุนรวม


ข้อ ๒ ในการจัดประชุมสามัญประจําปีที่จัดขึ้นในปี พ.ศ. 2563  ของผู้ถือหน่วยลงทุนของกองทุนรวม ให้บริษัทจัดการจัดให้มีการประชุมภายใน 4 เดือนนับแต่วันสิ้นสุดของรอบปีบัญชีของกองทุนรวม หรือภายในวันที่ 30 มิถุนายน พ.ศ. 2563  แล้วแต่ระยะเวลาใดจะถึงกําหนดหลัง

                        ในกรณีที่สถานการณ์การระบาดของโรคติดเชื้อไวรัสโคโรนา 2019 หรือโรคโควิด 19 (Coronavirus Disease 2019 (COVID-19)) ยังคงมีอยู่ต่อเนื่อง  ให้บริษัทจัดการจัดประชุมตามระยะเวลาที่สํานักงานประกาศกําหนดเพิ่มเติม


ข้อ ๓ ในกรณีการประชุมสามัญประจําปีที่จัดขึ้นในปี พ.ศ. 2563  ของผู้ถือหน่วยลงทุนของกองทุนรวมใดเป็นการประชุมเพื่อรายงานให้ผู้ถือหน่วยลงทุนทราบเท่านั้น โดยไม่มีการขอมติ  
จากผู้ถือหน่วยลงทุน บริษัทจัดการอาจดําเนินการด้วยวิธีการอื่นแทนการจัดประชุมสามัญประจําปีตามข้อ 2 เพื่อรายงานให้ผู้ถือหน่วยลงทุนทราบอย่างน้อยในเรื่องดังต่อไปนี้

                              (1) การจัดการกองทุนรวมในเรื่องที่สําคัญ และแนวทางการจัดการกองทุนรวมในอนาคต

                        (2)  ฐานะการเงินและผลการดําเนินงานของกองทุนรวมในรอบปีบัญชีที่ผ่านมา โดยอย่างน้อยต้องมีงบการเงินที่ผ่านการตรวจสอบและแสดงความเห็นจากผู้สอบบัญชีแล้ว

                        (3)  การแต่งตั้งผู้สอบบัญชีของกองทุนรวม และค่าใช้จ่ายในการสอบบัญชี

                              ให้บริษัทจัดการจัดให้มีช่องทางการสื่อสารเพื่อให้ผู้ถือหน่วยลงทุนสามารถสอบถามข้อมูลเพิ่มเติมจากบริษัทจัดการได้ และในกรณีที่ผู้ถือหน่วยลงทุนมีการสอบถามข้อมูลใด ๆ ให้บริษัทจัดการจัดทําสรุปประเด็นสําคัญในลักษณะคําถามและคําตอบเพื่อให้ผู้ถือหน่วยลงทุนทราบด้วย

                              ให้บริษัทจัดการเผยแพร่ข้อมูลตามวรรคหนึ่งและวรรคสองผ่านระบบสารสนเทศของตลาดหลักทรัพย์แห่งประเทศไทย


ข้อ ๔ ในการจัดการประชุมผู้ถือหน่วยลงทุนตามข้อ 2  ให้บริษัทจัดการดําเนินการให้เป็นไปตามที่กําหนดในประกาศคณะกรรมการกํากับตลาดทุนว่าด้วยการจัดการกองทุนรวมอสังหาริมทรัพย์ หรือประกาศคณะกรรมการกํากับตลาดทุนว่าด้วยหลักเกณฑ์ เงื่อนไข และวิธีการจัดตั้งและจัดการกองทุนรวมโครงสร้างพื้นฐาน แล้วแต่กรณี                   


ข้อ ๕ ประกาศนี้ให้ใช้บังคับตั้งแต่วันที่ 1 เมษายน พ.ศ. 2563 เป็นต้นไป


ผู้มีอํานาจลงนาม - ประกาศ  ณ  วันที่ 20 มีนาคม พ.ศ. 2563

  
  
 

 

                                                                           (นางสาวรื่นวดี  สุวรรณมงคล)

                                                                                       เลขาธิการ

                                                        สํานักงานคณะกรรมการกํากับหลักทรัพย์และตลาดหลักทรัพย์

                                                                                   ประธานกรรมการ

                                                                            คณะกรรมการกํากับตลาดทุน